中吕・迎仙客十二月
作者：无名氏
朝代：元

paragraphs: 头懒抬，眼慵开，花酒偶然都到来。
酒浮香，花放彩。
小玉前来，试演迎仙客。
正月春气早，斗回杓，灯焰月明三五宵，绮罗人，兰麝飘。
柳嫩梅娇，斗合鹅儿闹。
二月春日暄，卖饧天，谁家绿杨不禁烟？闹花边，簇队仙。
送起秋千，笑语如莺燕。
三月修禊潭，水如蓝，车马胜游三月三。
晚归来，酒半酣。
笑指西南，月影蛾眉淡。
四月红渐稀，绿成围，串烟碧纱窗外飞。
洒蔷薇，香透衣。
煮酒青梅，正好连宵醉。
五月结艾人，赏蕤宾，菖蒲酒香开玉樽。
彩丝缠，角粽新。
楚些招魂，细写怀沙恨。
六月庭院雅，闹蜂衙，开尽海榴无数花。
剖甘瓜，点嫩茶。
笋指韶华，又过了今年夏。
七月乞巧楼，月如钩，聚散几回银汉秋。
遣人愁，何日休？织女牵牛，万古情依旧。
八月风露清，月华明，明月万家欢笑声。
洗金觥，拂玉筝。
月也多情，唤起南楼兴。
九月湘水长，楚山花，染透满林红叶霜。
采秋香，糁玉觞。
好个重阳，落帽龙山上。
十月万木枯，早梅疏，天气小春十月初。
酒频沽，橙羡刳。
暖阁红炉，胜有风流处。
十一月暖律通，应黄钟，刺绣暗添一线功。
小帘栊，斗帐中。
玉软香浓，醉枕梅花梦。
十二月春未回，雪成堆，新酿瓮头泼绿醅。
恰传怀，人早催。
赏罢红梅，准备藏阄会。
唤玉蛾，捧金波，听遍四时行乐歌。
得蹉跎，且快活。
万事从他，醉倒和衣卧。